د پکتیکا ولایت برمل ولسوالۍ کې زلزله ځپلو ته د کورونو جوړولو لپاره د ثبت پروسه پیل شوه*! نن دوشنبه د روان ۱۴۴۴ کال د ذی القعدې د میاشتې په ۳۰ مه نیټه د پکتیکا ولایت برمل ولسوالۍ کې د زلزلې له امله د ړنګ شویو کورونو د بیا جوړولو لپاره د ثبت پروسه د پکتیکا ولایت سرې میاشتې رئیس ښاغلی مولوی عارف الله «حامد» په مشری د BDRT ټیم یو شمیر غړو او نوی استخدام شویو انجینرانو لخوا پېل شوه چې د برمل ولسوالۍ مختلفو کلیو کې به تر ۵۵ مکمل ډول ړنګ شوی کورونو ثبت شی او د کورونو د تثبیت وروسته به هرې کورنۍ ته ۲۶۲۰ امریکایی ډالر د دوه اطاقونو (کوټو) ، یو تشناب او یوې آشپزخانې د بیا جوړولو لپاره په دریو قسطونو کې ورکړل شی. باید وویل شی چې د تخریب شویو کورونو د ړنګولو لپاره سیمې ته د افغانی سرې میاشتې ټراکټورونه هم رسیدلی دی. همدارنګه د یادې پروسې د لا ښه مخته وړلو او رهنمایی لپاره ۴ تنه انجینران او ۱۰ تنه رضاکاران هم ګمارل شوی دی.